
R E P U B L I K A  H R V A T S K A 

R J E Š E N J E

TRGOVAČKI SUD U ZAGREBU, po sucu pojedincu Luciji Butigan, postupajući po prijedlogu dužnika MARION FANTASTIC j.d.o.o. za trgovinu i usluge, Zagreb (Grad Zagreb), Ratarska 75 A, OIB 59321667427, radi otvaranja predstečajnog postupka, dana 26. travnja 2018. godine

 r i j e š i o  je 

U predstečajnom postupku pod posl. br. St-652/18 nad dužnikom MARION FANTASTIC j.d.o.o. za trgovinu i usluge, Zagreb (Grad Zagreb), Ratarska 75 A, OIB 59321667427, prijedlog dužnika za otvaranja predstečajnog postupka se odbacuje.

Obrazloženje

	Podnositelj prijedloga MARION FANTASTIC j.d.o.o. za trgovinu i usluge, Zagreb (Grad Zagreb), Ratarska 75 A, OIB 59321667427, podnio je ovom sudu dana 6. ožujka 2018., na temelju odredbe članka 16. i čl. 25. stavak 1. Stečajnog zakona (N.N. br. 71/15,104/17, dalje: SZ), prijedlog za otvaranje predstečajnog postupka.

Odredbom članka 16. st. 1. SZ-a propisano je, kako se prijedlog za otvaranje predstečajnog postupka podnosi sudu na propisanom obrascu, te sadržava podatke za identifikaciju dužnika i podnositelja prijedloga i popis imovine i obveza, a zatim je čl. 17. SZ-a propisano  što sve sadržava popis imovine i obveza dužnika.

Kako u konkretnom slučaju podnositeljev prijedlog za otvaranje predstečajnog postupka nije sadržavao sve tražene isprave sukladno čl. 17. stavak 1., čl. 26. i  čl. 27. SZ-a, to je sud rješenjem br. St-652/18 od 14. ožujka 2018.g. dužnika pozvao na dopunu prijedloga, uz upozorenje da ukoliko u dodijeljenom roku ne postupi po uputama za dopunu prijedloga, da će sud prijedlog odbaciti.

Prethodno citirano rješenje dostavljeno je dužniku na adresu iz sudskog registra, a koja adresa je ujedno i navedena i na prijedlogu dužnika za otvaranje predstečajnog postupka (list 1 i 21 spisa), kao i na adresu zakonskog zastupnika dužnika, a kako je ista navedena u izvatku iz sudskog registra (list 22 spisa).

Kako su se pismena s navedenih adresa vratila s naznakom ''nepoznat'' i ''obaviješten nije podigao pošiljku'', zatim je dostava, sukladno čl. 12. SZ-a, dostavljena objavom na mrežnoj stranici e-oglasna ploča Trgovačkog suda u Zagrebu dana 29. ožujka 2018.g. (list 29 spisa) , odnosno danom 9. travnja 2018.g. (list 30 spisa).

Dužnik je  dana 16. travnja 2018.g. pisanim podneskom u ovosudni spis dostavio očitovanje, odnosno traženje po rješenju o dopuni prijedloga (list 31-63 spisa).

Uvidom u dostavljenu dokumentaciju utvrđeno je da dužnik nije postupio po toč. II.3. u odnosu na novčane i nenovčane tražbine dužnika, budući da je za traženo dostavio presliku bilance (list 37 spisa), a zapravo trebao je decidirano navesti sve svoje vjerovnike, odnosno trebao je dostaviti popis  s punim imenima, oznakama, adresama i OIB-ima, evidentiranim iznosima, kao i dostaviti podatak da li vjerovnici posjeduju eventualno ovršnu ispravu. Nadalje, u odnosu na toč. II.7. obveze dužnika uneseni u njegove poslovne knjige, dužnik je dostavio presliku iz bilance  (list 38 spisa), a zapravo je trebao detaljno specificirati sve svoje obveze prema svojim vjerovnicima, na način da svakog vjerovnika točno navede sa svojim imenom, adresom i OIB-om, kao  i s točnim iznosima evidentiranim u obvezama dužnika , odnosno tražbine prema vjerovnicima trebao je specificirati po grupama, jer iz preslike bilance u grupi (D- kratkoročne obveze), vidljivo je, da postoje četiri podgrupe različitih obveza, ali se ne vidi na koje se vjerovnike to odnosi. Ovaj podatak za provedbu predstečajnog postupka je neophodan i vrlo bitan, jer isti se uz rješenje o otvaranju predstečajnog postupka dostavlja Financijskoj agenciji, a isti je i osnova za provedbu čl. 39. SZ-a u odnosu na predmnjevu prijave tražbina.

Slijedom prethodno utvrđenog i navedenog, proizlazi da dužnik nije postupio po nalogu suda iz rješenja za dopunu,  a kako je odredbom čl. 31. stavak 2. SZ-a propisano  postupanje suda u odnosu na nepotpune prijedloge za otvaranje predstečajnog postupka, to je  sud u konkretnom slučaju i naložio podnositelju prijedloga dopunu prijedloga, u skladu s uputama, te kako  podnositelj prijedloga nije dopunio prijedlog u skladu s uputama, to je sud prijedlog odbacio na temelju čl.  31. st. 3. SZ-a.

U Zagrebu, 26. travnja 2018.

							SUDAC:
					                         LUCIJA BUTIGAN,v.r.

UPUTA O PRAVNOM LIJEKU:
Protiv ovog rješenja  žalba nije dopuštena (čl. 278 st. 2. ZPP u svezi s čl. 10. SZ-a)


Za točnost otpravka-ovlašteni službenik
	   Monika Grbac

